ഷോക്കേറ്റ് വിദ്യാര്ത്ഥികള് മരിച്ചത് അന്വേഷിക്കണം: മനുഷ്യാവകാശ കമ്മിഷന് കൊല്ലം: കൊട്ടാരക്കര നെടുമണ്കാവ് കല്ച്ചിറ പള്ളിക്ക് സമീപം ആറ്റില് കുളിക്കാനിറങ്ങവേ വൈദ്യുതി കമ്ബിയില് നിന്ന് ഷോക്കേറ്റ് ടി.കെ.എം എന്ജിനിയറിംഗ് കോളേജിലെ വിദ്യാര്ത്ഥികളായ അര്ജുന്, മുഹമ്മദ് റിസ്വാന് എന്നിവര് മരിച്ച സംഭവത്തില് അന്വേഷണത്തിന് മനുഷ്യാവകാശ കമ്മിഷന് ഉത്തരവ്. വൈദ്യുതി ബോര്ഡിന്റെ വിതരണ വിഭാഗം ഡയറക്ടര് അന്വേഷണം നടത്തി പത്ത് ദിവസത്തിനകം റിപ്പോര്ട്ട് സമര്പ്പിക്കണമെന്ന് കമ്മിഷന് അംഗം വി.കെ. ബീനാകുമാരി ആവശ്യപ്പെട്ടു. ജീവനക്കാരുടെ അനാസ്ഥ കാരണമാണ് ദുരന്തമുണ്ടായതെന്ന് ആരോപിച്ച് ആര്.വൈ.എഫ് കൊല്ലം ജില്ലാ സെക്രട്ടറി സുഭാഷ് കല്ലട സമര്പ്പിച്ച പരാതിയിലാണ് നടപടി. ഇക്കഴിഞ്ഞ ശനിയാഴ്ചയായിരുന്നു സംഭവം.